आशारानी राई असमियाँ नेपाली महिला साहित्यकार हुन् । यिनकाे जन्म सन् १९३५ जुलाई १३ मा मणिपुरको इम्फालमा भएको हो । स्नातक (बी.ए. सम्मको शिक्षा प्राप्त गरी आसाम राइफल्समा अध्यापन कार्यमा संलग्न राई भारतीय नेपाली भाषा प्राप्तिका लागि संग्राम कर्ताका बीच ‘मणिपुरकी दिदी’ नामबाट परिचित छन् । राईका रचनाहरू २०२० को दशकदेखि नै पत्रपत्रिकामा प्रकाशित हुन थालेका पाइन्छन् । यिनको यम द्वितीया (सन् १९९९) नामक कथा सङ्ग्रह प्रकाशित देखिन्छ भने विराटसभा शीर्षकको एकाङ्की पनि यिनले लेखेको पाइन्छ । अखिल भारतीय नेपाली भाषा समितिको केन्द्रीय उपाध्यक्ष समेत भएकी रार्इ अन्य धेरै सङ्घ संस्थामा अाबद्ध रहेकाे देखिन्छ । यस क्रममा उनले मणिपुर राज्य नेपाली भाषा समितिको सभापति, भारतीय नेपाली राष्ट्रिय परिषद्को वरिष्ठ प्रतिनिधि सदस्य, मणिपुर नेपाली महिला सङ्घको सञ्चालक, मणिपुर नेपाली छात्र सङ्घको उपदेष्टा जस्ता सामाजिक पदमा रहेर सक्रिय भूमिका निर्वाह गरिसकेकाे देखिन्छ ।